[pic] | EVROPSKA KOMISIJA |

Bruselj, 1.2.2011

COM(2011) 30 konč.

2011/0013 (NLE)

Predlog

SKLEP SVETA

o prilagoditvi in podaljšanju obdobja uporabe ukrepov iz Sklepa 2002/148/ES o sklenitvi posvetovanj z Zimbabvejem po členu 96 Partnerskega sporazuma AKP-ES

OBRAZLOŽITVENI MEMORANDUM

1. Svet Evropske unije je 18. februarja 2002 po posvetovanjih po členu 96 Partnerskega sporazuma AKP-ES[1] sklenil sprejeti „ustrezne ukrepe“ proti Zimbabveju[2]. Ti ukrepi so vključevali začasno ustavitev proračunske podpore in podpore za projekte ter začasno zadržanje podpisa okvirnega nacionalnega programa devetega ERS, vendar izrecno niso vplivali na prispevke za humanitarne operacije in projekte neposredne podpore prebivalstvu, zlasti v sektorjih sociale, demokratizacije, spoštovanja človekovih pravic in pravne države. Vključevali so tudi začasno ustavitev izvajanja člena 12 Priloge 2 k Partnerskemu sporazumu AKP-ES glede tekočih plačil in pretoka kapitala, kolikor je bilo potrebno za uporabo nadaljnjih omejevalnih ukrepov ter zlasti za zamrznitev sredstev.

2. Navedeni razlogi za uvedbo teh ukrepov so bile resne kršitve človekovih pravic in svobode izražanja, združevanja in mirnega zbiranja. Dodatni razlog so bili poskusi vlade Zimbabveja, da se preprečijo svobodne in poštene volitve, zlasti s prepovedjo dostopa mednarodnim opazovalcem volitev in medijem.

3. Na podlagi tretjega odstavka člena 2 Sklepa z dne 18. februarja 2002 naj bi se ti ukrepi uporabljali za obdobje dvanajst mesecev, vendar naj bi se preklicali, ko bi prevladujoče razmere zagotavljale spoštovanje človekovih pravic, demokratičnih načel in pravne države.

4. Svet je osemkrat, in sicer 18. februarja 2003[3], 19. februarja 2004[4], 17. februarja 2005[5], 14. februarja 2006[6], 19. februarja 2007[7], 18. februarja 2008[8], 20. februarja 2009[9] in 15. februarja 2010[10] ugotovil, da vlada Zimbabveja še vedno krši bistvene elemente iz člena 9 Partnerskega sporazuma AKP-ES ter da prevladujoče razmere ne zagotavljajo spoštovanja človekovih pravic, demokratičnih načel in pravne države, ter sklenil podaljšati ukrepe proti Zimbabveju, vsakič za nadaljnjih 12 mesecev.

5. Po volitvah marca 2008 so tri glavne politične stranke (ZANU PF, MDC-T in MDC-M) septembra 2008 sklenile splošni politični dogovor o delitvi oblasti. Z dogovorom o delitvi oblasti se je februarja 2009 lahko ustanovila vlada narodne enotnosti, ki jo sestavljajo voditelji vseh treh strank.

6. EU podpira vlado narodne enotnosti kot edini politični okvir za ponovno vzpostavitev demokracije. Dogovor o delitvi oblasti določa sveženj reform, ki so odziv na pomisleke EU glede človekovih pravic, pravne države in demokratičnih načel, kot so oblikovanje nove ustave, revizija zemljiškega katastra, proces nacionalne sprave, neodvisnost medijev itd. Za izvedbo verodostojnih volitev je izvajanje dogovora bistveno.

7. Na prošnjo zimbabvejske vlade je 18. in 19. junija 2009 potekalo srečanje ministrske trojke. Zimbabvejsko delegacijo v Bruslju je vodil predsednik vlade Morgan Tsvangirai. Ob tej priložnosti se je začel politični dialog po členu 8, ki mu je sledil obisk trojke EU v Zimbabveju 11. in 12. septembra 2009.

8. Strani so se dogovorile, da bo cilj dialoga vzpostavitev skupnega časovnega načrta z natančnim akcijskim načrtom o tem, kako namerava vlada narodne enotnosti izvajati dogovor o delitvi oblasti, in o tem, kako bo EU izboljšala svoje odnose z Zimbabvejem, kar predvideva možno prenehanje uporabe člena 96. Normalizacija odnosov bi omogočila tudi pregled skupnega stališča na področju skupne zunanje in varnostne politike[11].

9. Evropska komisija je medtem pripravila ad hoc kratkoročen odziv v podporo stabilizaciji vlade narodne enotnosti in njenemu programu reform.

10. Od februarja 2009 je vlada narodne enotnosti sprejela številne pomembne ukrepe za gospodarsko in socialno stabilizacijo države. Vendar je zaradi nezadostnega napredka pri izvajanju političnih reform prišlo do ustavne krize.

11. Južnoafriška razvojna skupnost (SADC) je pod vodstvom predsednika Zume imenovala novo južnoafriško podporno skupino, ki je uspešno posredovala v medstrankarskih razpravah in omogočila učinkovito oceno izvajanja dogovora o delitvi oblasti. Vendar so se v pričakovanju bližnjih volitev med strankami spet pojavile napetosti.

12. Južna Afrika in SADC se zdaj trudita spodbuditi sodelovanje vlade narodne enotnosti, da vzpostavi ustrezno okolje za izvedbo verodostojnih volitev. To vključuje postopek posvetovanja med Južno Afriko, SADC in vlado narodne enotnosti za oblikovanje časovnega načrta, katerega končni cilj so demokratične volitve. Južna Afrika, SADC in trije politični voditelji v Zimbabveju menijo, da ukrepi EU onemogočajo ta prizadevanja.

13. Ker je izvajanje dogovora o delitvi oblasti napredovalo le delno, Komisija predlaga, da Svet uporabo ustreznih ukrepov po sedanjem členu 96 podaljša do 20. februarja 2012.

14. Vendar EU priznava, da je priložnost za ponovno vzpostavitev sodelovanja, ki jo obeta dogovor strank vlade narodne enotnosti o časovnem načrtu za volitve, ki ga mora podpreti SADC, edinstvena. Komisija predlaga, da Svet po sprejetju časovnega načrta za volitve, na primer na naslednjem vrhu SADC, ponovno pretehta omejitve za razvojno sodelovanje. To bi dejansko omogočilo pripravo osnutka državne strategije. Pričakuje se, da pred volitvami državna strategija ne bo pripravljena za podpis.

15. Če sporazumni časovni načrt za volitve ne bo pravilno izveden, bo EU ponovno presodila o uporabi omejitev za razvojno sodelovanje po členu 96.

16. Komisija predlaga, da se vlada Zimbabveja o spremembi politike EU obvesti z dopisom, ki bo naslovljen na predsednika Mugabeja ter poslan v vednost še dvema drugima voditeljema vlade narodne enotnosti, in sicer predsedniku vlade Tsvangiraiju in njegovemu namestniku Mutambari.

Sklep

Glede na zgoraj navedeno Komisija predlaga Svetu, naj sprejme priloženi osnutek predloga za sklep Sveta, s katerim se obdobje uporabe ukrepov proti Zimbabveju podaljša.

2011/0013 (NLE)

Predlog

SKLEP SVETA

o prilagoditvi in podaljšanju obdobja uporabe ukrepov iz Sklepa 2002/148/ES o sklenitvi posvetovanj z Zimbabvejem po členu 96 Partnerskega sporazuma AKP-ES

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 217 Pogodbe,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000[12] in spremenjenega v Ouagadougouju, Burkina Faso, 23. junija 2010[13], v nadaljnjem besedilu: Partnerski sporazum AKP-ES, in zlasti člena 96 Partnerskega sporazuma AKP-ES,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Partnerskega sporazuma AKP-ES[14], ter zlasti člena 3 Notranjega Sporazuma,

ob upoštevanju predloga Evropske komisije,

ob upoštevanju naslednjega:

1. S Sklepom Sveta 2002/148/ES[15], so bila posvetovanja z Republiko Zimbabve po členu 96(2)(c) Partnerskega sporazuma AKP-ES zaključena in sprejeti ustrezni ukrepi, kakor so opredeljeni v Prilogi k navedenemu sklepu.

2. S Sklepom 2010/97/SZVP[16] se je uporaba ukrepov, navedenih v členu 2 Sklepa 2002/148/ES, podaljšala za nadaljnje obdobje 12 mesecev do 20. februarja 2011.

3. Potrdilo se je, da je oblikovanje vlade narodne enotnosti priložnost za ponovno vzpostavitev konstruktivnih odnosov med Evropsko unijo in Zimbabvejem ter za podporo izvajanju programa reform Zimbabveja.

4. Vendar nedavno politično dogajanje, neobstoj sporazumnega časovnega načrta za volitve in pomanjkanje napredka vlade narodne enotnosti pri izvajanju nekaterih bistvenih elementov Partnerskega sporazuma AKP-ES, h kateremu se je vlada narodne enotnosti zavezala v splošnem političnem dogovoru o delitvi oblasti, še naprej ovirajo ta prizadevanja.

5. EU priznava prizadevanja Južne Afrike, ki je posredovala pri dogovoru o delitvi oblasti, za sporazumni časovni načrt za verodostojne volitve.

6. Zato bo EU ponovno pretehtala omejitve za razvojno sodelovanje, ko bo SADC potrdil časovni načrt za volitve –

SPREJEL NASLEDNJI SKLEP:

Člen 1

Uporaba ukrepov iz priloženega dopisa kot ustreznih ukrepov v smislu člena 96(2)(c) Partnerskega sporazuma AKP-ES se podaljša.

Ti ukrepi se uporabljajo do 20. februarja 2012. Ukrepe je treba stalno spremljati in jih ponovno pretehtati, takoj ko SADC potrdi časovni načrt za volitve.

Člen 2

Dopis iz priloge k temu sklepu se pošlje predsedniku Zimbabveja Mugabeju, v vednost pa še predsedniku vlade Tsvangiraiju in njegovemu namestniku Mutambari.

Člen 3

Ta sklep začne veljati na dan njegovega sprejetja.

Člen 4

Ta sklep se objavi v Uradnem listu Evropske unije .

V Bruslju,

Za Svet

Predsednik

PRILOGA

DOPIS PREDSEDNIKU ZIMBABVEJA

Evropska unija pripisuje določbam člena 9 Partnerskega sporazuma AKP-ES izreden pomen. Spoštovanje človekovih pravic, demokratičnih institucij in pravne države so kot bistveni elementi Partnerskega sporazuma temelj naših odnosov.

Z dopisom z dne 19. februarja 2002 Vas je Evropska unija obvestila o svoji odločitvi, da bo sklenila posvetovanja po členu 96 Partnerskega sporazuma AKP-ES in sprejela ustrezne ukrepe v smislu člena 96(2)(c) navedenega sporazuma.

Z dopisom z dne 15. februarja 2010 Vas je Evropska unija obvestila o svoji odločitvi, da ne bo preklicala ustreznih ukrepov in da bo obdobje njihove uporabe podaljšala do 20. februarja 2011.

Evropska unija se veseli napredka, ki je bil dosežen na podlagi splošnega političnega dogovora o delitvi oblasti po vzpostavitvi vlade narodne enotnosti leta 2009. Evropska unija poudarja velik pomen političnega dialoga po členu 8 Partnerskega sporazuma AKP-ES, ki se je na prošnjo vlade Zimbabveja uradno začel na srečanju ministrske trojke med Zimbabvejem in EU 18. in 19. junija 2009 v Bruslju. Na zadnjem ministrskem srečanju 2. julija 2010 je skupna delegacija Zimbabveja, ki jo je vodil minister Mangoma, predložila posodobljeno različico načrta zavezanosti za uresničevanje dogovora za delitev oblasti. Evropska unija je zabeležila dosedanji napredek pri izvajanju dogovora o delitvi oblasti in vlado Zimbabveja z dopisom z dne 29. septembra 2010 obvestila o okvirni dodelitvi sredstev iz desetega ERS (130 milijonov EUR, ki bodo na voljo po prenehanju veljave ukrepov po členu 96 in podpisu državne strategije).

Evropska unija podpira nenehna prizadevanja vlade narodne enotnosti za izvajanje dogovora o delitvi oblasti ter pozdravlja dosežene uspehe pri stabilizaciji gospodarstva in ponovni vzpostavitvi osnovnih socialnih storitev. Okrepljena regionalna diplomatska prizadevanja, ki jih je v podporo reforme v Zimbabveju vodila Južna Afrika, so prav tako sprejeta pozitivno. Vendar Evropska unija obžaluje, da ni bilo večjega napredka pri ključnih političnih sporazumih v okviru dogovora o delitvi oblasti, zlasti tistih, povezanih z vzpostavljanjem primernega okolja za demokratične volitve.

Da bi bilo volitve možno izvesti leta 2011, Evropska unija meni, da je sporazum med vsemi strankami vlade narodne enotnosti in Južnoafriške razvojne skupnosti (SADC) glede časovnega načrta za volitve bistvenega pomena. Ta časovni načrt, ki bi vseboval soglasno določene mejnike in opredeljeval vlogo SADC pri spremljanju in opazovanju volitev, bi zagotovil, da bodo volitve izražale voljo volivcev. V času podaljšanja uporabe ustreznih ukrepov iz člena 96 dogovor o časovnem načrtu za volitve še ni bil dosežen.

Zato je Evropska unija sklenila obdobje uporabe ustreznih ukrepov, ki je bilo določeno s Sklepom Sveta 2002/148/ES, podaljšati do 20. februarja 2012 in posodobiti Sklep Sveta 2010/97/SZVP. Vendar EU priznava, da je priložnost za ponovno vzpostavitev sodelovanja, ki jo obeta dogovor strank vlade narodne enotnosti o časovnem načrtu za volitve, ki ga mora podpreti SADC, edinstvena. V skladu s tem je Evropska unija pripravljena pretehtati ukrepe po členu 96, takoj ko se vlada narodne enotnosti sporazume o časovnem načrtu in ko ga podpre SADC. To pomeni spremembo v politiki Evropske unije, za katero upamo, da bo dala nov zagon utrjevanju odnosov med stranmi.

S spoštovanjem,

Za Evropsko unijo

[1] Posvetovanja po členu 96 so se začela z namenom, da bi se dogovorili o ukrepih, ki jih mora sprejeti vlada Zimbabveja za izboljšanje položaja, in sicer zlasti na petih področjih (konec vsakršne uradne strpnosti do političnega nasilja; čimprejšnje povabilo mednarodnih partnerjev, ki bi podprli prihodnje volitve in opazovali njihov potek ter bi imeli dovoljenje za prisotnost na teh volitvah; zaščita svobode množičnih medijev; neodvisnost sodstva in spoštovanje njegovih odločitev ter konec nezakonite zasedbe posesti).

[2] Prim. Sklep Sveta 2002/148/ES (UL L 50, 21.2.2002, str. 64). Poleg tega (glej sklepe Sveta za splošne zadeve z dne 18. februarja 2002) je Svet sprejel usmerjene ukrepe SZVP (Skupno stališče Sveta 2002/145/SZVP in Uredba Sveta (ES) št. 310/2002 o nekaterih omejevalnih ukrepih proti Zimbabveju; UL L 50, 21.2.2002, str. 1–12).

[3] UL L 46, 20.2.2003, str. 25.

[4] UL L 50, 20.2.2004, str. 60.

[5] UL L 48, 19.2.2005, str. 28.

[6] UL L 48, 18.2.2006, str. 26.

[7] UL L 53, 22.2.2007, str. 23.

[8] UL L 51, 26.2.2008, str. 19.

[9] UL L 49, 20.2.2009, str. 15.

[10] UL L 44, 16.2.2010, str. 20.

[11] Skupno stališče Sveta 2009/68/SZVP z dne 26.1.2009.

[12] UL L 317, 15.12.2000, str. 3.

[13] UL L 287, 4.2.2010, str. 3.

[14] UL L 317, 15.12.2000, str. 376.

[15] UL L 50, 21.2.2002, str. 64.

[16] UL L 44, 16.2.2010, str. 20.